  Анжелика Тихонова Анжелика Тихонова корреспондент 12+ «Удмуртия» книгапоттонниын ужасьёс «Удмурты. Зов языческих предков» книга поттӥзы. Со «Удмурты» сериез азьланьтэ но витетӥез луэ, вераз ивортодэтъя «Удмуртия» агентстволэн корреспондентэзлы издательствоысь валтӥсь редактор Георгий Грязев. Книга быдэсак удмурт калыклэн осконэзлы сӥземын. Отчы 19-тӥ даурын «Вятские ведомости» журналын потэм «Вятские вотяки» статьяысь удмуртъёслэн кылдэмзы, маин выремзы, лулчеберетсы, осконзы но праздникъёссы сярысь люкетсэ пыртӥзы. Со сяна, «Мултан ужъя» берпуметӥ судын Владимир Короленколэсь веранзэ сётӥзы, отын со удмуртъёс янгыш ӧвӧл шуыса но мар со оскон, кинъёс со удмуртъёс валэктӥз. «Ми та книгаен валэктыны тыршим, кыӵе вал удмурт оскон сярысь тодосчиослэн малпанъёссы 19-тӥ даурын, кыӵе со вал 20-тӥ даурын но туала вакытэ солэсь улонзэ. Малы со кылиз на, кулэ-а кадь со, мар со сётэ. И пумаз мон ас малпанме кадь верасько ни, со кулэ, дыр, шуыса, малы ке шуоно со асьмелэн аспӧртэмлыкмы, со асьмелэн удмуртлыкмылэн лулчеберетэз, со луыны кулэ, дыр. Сое асьмеос ӧм малпалэ, со адямилэн осконэз вань бере, со улыны кулэ, соин ик тыршим возьматыны»Георгий Грязев, «Удмуртия» книгапоттонниысь валтӥсь редактор Книгае Башкириысь удмуртъёслэн но статьяоссы сюризы. Соос пӧлын Уфаысь удмурт тодосчилэн, истори тодосъя докторлэн Ранус Садиковлэн камсьӧр удмуртъёслэн осконзы, солэн утиськемез, туала улонын сяме пырем праздникъёсты ортчытон сярысь гожтосэз. Озьы ик Башкириысь кылбурчилэн, Башкириысь Калыкъёслэн эшъяськон юртысьтызы ӧнерчилэн Ирина Самигуловалэн удмуртъёслэн мӧр вӧсь праздниксы сярысь пичи статьяез но туспуктэмъёс. Георгий Грязевлэн верамезъя, издательствоын сыӵе пуштросъем книга потаз вал ини - «Удмурт оскон: вашкала куриськонъёс, вӧсяськонъёс, статьяос = Удмуртская вера: древние молитвы, заклинания», сое истори тодосъя доктор Владимир Владыкин но Удмуртиысь калык суредась Семён Виноградов дасязы. «Со книгаын бадӟымгес саклык висъямын вал удмурт вӧсьёслы. Соослэн текстъёссылы. Кыӵеосыз кылемын на соос но калык лыдӟыны мед быгатоз шуыса. Таиз книга трослы висъяське. <…> Таиз буёло, бадӟым форматэн, трос иллюстрациосын. Вашкала суредъёс, вашкала туспуктэмъёс сьӧд буёлэн поттэмын, нош туала вакытэн герӟаськем фотографиос – буёло. Татын нимысьтыз инты басьтэ Владимир Емельянович Владыкинлэн удмурт осконлы сӥзем статьяез. Со вылын быдэс книга возиське» Георгий Грязев, «Удмуртия» книгапоттонниысь валтӥсь редактор Георгий Грязевлэн кылъёсызъя, книга историен, осконэн, удмуртлыкен вырисьёслы тунсыко луоз. Пусъём, выль книгаез Россиысь Цифровой азинсконъя министерстволэн грантэзлы луыса поттӥзы. Азьвыл «Удмурты» серия улсын «Удмурты. Между Вяткой и Камой», «Удмурты. Тайна тамги», «Сектреты удмуртских мастеров», «Удмурты. На земле древних Алангасаров» книгаос лыдӟисьёс доры вуизы.  Тодэ вайытом, книгапоттонниын «Удмуртия от А до Я» книга лэсьтӥзы. Тегъёс: книгаос книгапоттонни Удмуртия удмуртъёс  